KIRJALLINEN KYSYMYS E-1858/02 esittäjä(t): Bart Staes (Verts/ALE) komissiolle. Kasvihuonekaasujen päästöt — vaihtoehtoiset polttoaineet ja energiamuodot.



Virallinen lehti nro 052 E , 06/03/2003 s. 0111 - 0111



KIRJALLINEN KYSYMYS E-1858/02 esittäjä(t): Bart Staes (Verts/ALE) komissiolle (28. kesäkuuta 2002) Aihe: Kasvihuonekaasujen päästöt vaihtoehtoiset polttoaineet ja energiamuodot Kasvihuonekaasupäästöjen vähentämiseksi mahdollisimman tehokkaasti etsitään vaihtoehtoja fossiilisille polttoaineille. Eräässä ehdotuksessa kannatetaan jätteiden polttamista sementtiuuneissa. Tällä polttamisella voidaan ehkä alentaa hiilidioksidipäästöjä, mutta toisaalta siinä vapautuu muita haitallisia aineita. Euroopan ympäristökeskuksen esittelemien kasvihuonekaasupäästöjä kuvaavien lukujen johdosta on komission jäsen Loyola de Palacio lehtitietojen mukaan jälleen ehdottanut ydinvoiman käytön lisäämistä ja tehostamista Kioton sopimuksen tavoitteiden saavuttamiseksi. Voiko komissio kertoa, onko se tietoinen siitä, että muita kuin fossiilisia polttoaineita käytettäessä voi vapautua hiilidioksidin sijasta muita haitallisia aineita? Mihin toimiin komissio aikoo ryhtyä estääkseen sen, että yhden haitan torjuminen synnyttää uuden haitan? Voiko komissio kertoa, pitääkö paikkansa, että komission jäsen Loyola de Palacio on todellakin suositellut ydinvoiman käytön lisäämistä ja tehostamista Kioto-tavoitteiden saavuttamiseksi? Onko tämä komissaarin oma henkilökohtainen näkemys vai seisooko koko komissio sen takana? Jos viime mainittu vaihtoehto on oikea, miten komissio perustelee ydinvoiman, jonka jätteiden käsittely on hyvin ongelmallista, suosimisensa aurinko- ja tuulivoiman kaltaisten vaihtoehtojen kustannuksella? Jos taas kyse on komission jäsenen omasta mielipiteestä, mihin perusteisiin komissio turvautui yrittäessään saada hänet muuttamaan kantaansa? Loyola de Palacion komission puolesta antama vastaus (21. elokuuta 2002) Vihreää kirjaa Energianhuoltostrategia Euroopalle koskevassa loppuraportissa(1), jonka komissio antoi 26. kesäkuuta 2002, korostetaan, että energiakeskustelussa ei voida sivuuttaa ydinvoimaa, vaikka sen käyttö jakaa mielipiteitä unionin sisällä. Loppuraportissa korostetaan, että ydinvoiman avulla vältettävien kasvihuonekaasupäästöjen määrä on yli 300 miljoonaa tonnia hiilidioksidia vuodessa. Loppuraportin mukaan määrä on merkittävä, minkä kaikki jo nykyään tunnustavatkin. Ydinvoima on nähtävä osana laajaa toimenpiteiden kokonaisuutta, jolla voidaan vähentää päästöjä. Komissio on esimerkiksi eurooppalaisessa ilmastonmuutosohjelmassaan (ECCP) yksilöinyt toimenpiteitä, joiden avulla olisi mahdollista vähentää päästöjä 122178 miljoonaa hiilidioksidiekvivalenttitonnia, ja tutkii mahdollisuuksia vähentää päästöjä edelleen. Loppuraportissa todetaan myös, että Kioton pöytäkirjan tavoitteiden saavuttamiseksi on lähdettävä siitä, että jos ydinvoimasta luovutaan kokonaan, 35 prosenttia sähköntuotannosta joutuu siirtymään perinteisten ja uusiutuvien energialähteiden käyttöön. Tämän lisäksi on otettava huomioon mittava työ energiatehokkuuden parantamiseksi sekä se, että ennusteiden mukaan energian kysyntä tulee lisääntymään. Komissio korostaa, että jäsenvaltioilla on rajoittamatta niiden omaa päätösvaltaa energiakysymyksissä oltava käytettävissään mahdollisimman laaja energiavaihtoehtojen valikoima ja että ydinvoimavaihtoehto on avoinna niille Euroopan unionin jäsenvaltioille, jotka haluavat sitä käyttää. (1) KOM(2002) 321 lopullinen.